tartuNLP/wikipedia-smugri-20251201 huggingface dataset:
Neljä ystävää

Neljä ystävää ("Four Friends") on Arthur Pennin ohjaama yhdysvaltalainen draamaelokuva vuodelta 1981. 
Juoni.
Tarina perustuu väljästi käsikirjoittaja Steve Tesichin omiin muistoihin. Työväenluokan perheissä Pennsylvanian terästeollisuusalueella 1950-luvulla varttuneet kolme poikaa ja tyttö nimeltä Georgia pohtivat tulevaisuuttaan vuonna 1961, erkanevat omille teilleen ja tapaavat taas 1960-luvun lopun poliittisesti myrskyisinä aikoina.
Jugoslavialaissiirtolaisten poika, hiljainen Danilo (Tesichin alter ego), haaveilee kirjailijan urasta. Hyvännäköinen ja urheilullinen Tom aikoo upseerin uralle, varovainen David jää kotikaupunkiin jatkamaan juutalaisperheensä hautaustoimistoa. Heidän kaikkien ihastus Georgia haaveilee boheemista taiteilijaelämästä ja tanssijan urasta, esikuvanaan Isadora Duncan.
Elokuva keskittyy näkemään tapahtumat Danilon näkökulmasta. Hänellä on vaikeuksia saada työläisisäänsä hyväksymään uuden sukupolven uudenlaiset ajattelutavat. Danilo rakastuu miljonäärin tyttäreen, jonka tytön oma isä ampuu kuoliaaksi häävastaanotolla estääkseen avioliiton. Georgia kiusaa Daniloa seksuaalisella vapautuneisuudellaan, josta pääsevät nauttimaan lähipiirissä kaikki muut paitsi häneen ikuisesti rakastunut Danilo.
Vastaanotto.
Craig Wasson sai elokuvasta Golden Globe -ehdokkuuden vuoden parhaan miestulokkaan sarjassa.
Elokuvakriitikko Roger Ebert antoi "Neljälle ystävälle" täydet neljä tähteä ja piti sitä erinomaisena kuvauksena oman sukupolvensa nuoruudesta. Ebert ja Tesich olivat molemmat syntyneet vuonna 1942.
"Helsingin Sanomien" Mikael Fränti mietti, mitä vuoden 1982 uutta elokuvaa rakastaisi yhtä paljon kuin "Neljää ystävää". Hän piti sitä kahden katselukerran perusteella koko 1980-luvun alun rikkaimpiin ja täyteläisimpiin elokuvakokemuksiin kuuluvana teoksena, joka jatkaa Elia Kazanin ("America America") ja Coppolan ("Kummisetä") aloittamaa suurten Amerikan siirtolaistarinoiden perinnettä. "Uuden Suomen" ja "Iltalehden" yhteisessä videoliitteessä lokakuussa 1984 Aune Kämäräinen luonnehti elokuvaa rakkauden ja ystävyyden aidoksi kuvaukseksi, joka laajenee amerikkalaisen yhteiskunnan analyysiksi kahden vuosikymmenen ajalta ja kauempaakin.
Muuta.
Steve Tesichin nuoruusvuosiin Indianassa perustuu väljästi myös Peter Yatesin ohjaama vuoden 1979 elokuva "Fillarijengi".
Future Film Oy on julkaissut "Neljä ystävää" DVD:llä vuonna 2011.
Aseman koulu (Hyvinkää)

Aseman koulu on Hyvinkään ydinkeskustassa, linnuntietä alle 200 metriä Hyvinkään rautatieaseman pohjoispuolella sijaitseva noin 390 oppilaan suomen- ja englanninkielinen alakoulu (luokka-asteet 1–6).
Aseman koulu perustettiin 1894. Aseman kouluun kuuluvat vuosina 1910–1913 rakennettu puurakennus sekä vuonna 1954 rakennettu kivirakennus. Hyvinkään kunta perustettiin puurakennuksessa vuonna 1917. Sisällissodan aikaan koulussa toimi vankileiri, johon koottiin punaisten puolella taistelleita työläisnaisia. Rakennuksessa toimi myös vuonna 1927 perustettu Hyvinkään kansalaisopisto ennen muuttoaan Helenenkadulle. Puurakennuksessa toimii nykyään Aseman koulun englanninkielisiä luokkia.
Koulun tontin keskeisen sijainnin vuoksi sitä on pitkästä historiastaan huolimatta haluttu purkaa. Hyvinkään kaupunginvaltuusto hyväksyi 1913 valmistuneen puukoulun purkamisen 1998, vaikka Uudenmaan maakuntamuseo ja Museovirasto pitävät rakennuksia kulttuurihistoriallisesti arvokkaina eivätkä puolla niiden purkamista. 2018 valtuusto käsitteli asiaa uudelleen ja päätti säilyttää puukoulun mutta rakentaa tontille uudisrakennuksen.
Hakalanpolun koulu

Hakalanpolun koulu oli Hyvinkää Hakalan kaupunginosassa toimiva suomenkielinen erityiskoulu (luokka-asteet: esikoulu, 1–9). Koulu tarjosi oppivelvollisuusajan kasvatusta kehitysvammaisille, autistisille ja kielihäiriöisille lapsille.
Nykyään samat palvelut tarjoaa Hakalantalon Koulu, joka on kahden eri koulun, Hakalan koulun sekä Hakalanpolun koulun yhdistetty koulu. 
Koulu toimi samassa Hakalan monitoimitalossa, jossa on nykyään pelkkä Hakalantalon koulu.
Alpha 66

Alpha 66 on amerikankuubalainen antikommunistinen terroristijärjestö. 
Sen tavoitteena on syöstä Kuuban kommunistinen hallinto pois vallasta. Se perustettiin alun perin Puerto Ricossa. Järjestön nykyinen majapaikka on Miami. 
Järjestön perustivat Andrés Nazario Sargén, Aurelio Nazario, Eloy Gutiérrez Menoyo ja Antonio Veciana, jotka olivat osallistuneet Sikojenlahden maihinnousuun. 
Alpha tulee kreikkalaisten aakkosten ensimmäisestä kirjaimesta ja järjestölle se merkitsee alkua Fidel Castron vastaiselle taistelulle. Numero 66 viittaa järjestön alkuperäiseen jäsenmäärään. 
Alpha 66 on toteuttanut useita terrori-iskuja, joiden pääkohteina on ollut Kuuban kommunistinen hallinto. 
Vuonna 1962 järjestö iski kuubalaiseen hotelliin, jossa kokoontui neuvostoliittolaisia teknikoita. Iskussa sai surmansa useita neuvostoliittolaisia ja kuubalaisia. 
Se on myös iskenyt esimerkiksi kuubalaisia partioaluksia ja neuvostoaluksia vastaan sekä uhkaillut Kuubaan matkustavia turisteja. Sittemmin järjestö on keskittynyt pääasiassa sabotaasi-iskujen tekemiseen, kuten tehtaiden ja sokeriruokoviljelmien tuhopolttoihin. 
Useita järjestön jäseniä on kuollut anticastrolaisissa operaatioissa ja monia on myös vangittu. Järjestö on nykyisinkin aktiivinen, vaikka sen toiminta onkin hiipunut. 
On väitetty, että se olisi suunnitellut Venezuelan entisen presidentin Hugo Chávezin murhaa. Se on vanhin anticastrolainen järjestö. Se on ylläpitänyt radiokanavaa ("La Voz de Alpha 66"), joka on usein suljettu yhdysvaltalaisten viranomaisten toimesta. Järjestö on ollut aktiivinen myös sosiaalisessa mediassa ja on sanonut nykyisin keskittyvänsä poliittisen puolueen perustamiseen. Se vastustaa Yhdysvaltojen ja Raúl Castron johtaman Kuuban lähentymispyrkimyksiä.
Hämeenkadun koulu

Hämeenkadun koulu on Hyvinkään Parantolan kaupunginosassa, urheilupuiston länsipuolella sijaitseva, suomenkielinen alakoulu (luokka-asteet 1–6).
Vuonna 1906 toimintansa aloittaneen koulun nimenä oli aluksi "Hyvinkään Hausjärven koulu", sitten "Tehtaan koulu", vuodesta 1941 "Hämeenkadun kansakoulu". "Hämeenkadun ala-aste" siitä tuli peruskoulu-uudistuksen myötä. Kouluntoiminta alkoi vuokratiloissa, mutta jo 1907 valmistui hirsinen koulutalo nykyiselle koulutontille. Yläpuukouluna tunnettu rakennus valmistui vuonna 1919 ja kivikoulu vuoden 1949 lopulla. Nykyisen Hämeenkylän koulun rakennukset remontoitiin vuosina 2011–2013.
Talvisillan koulu

Talvisillan koulu on Hyvinkään Talvisillassa toimiva, hallinnollisesti Härkävehmaan kouluun kuuluva kahden suomenkielisen alkuopetusryhmän koulu (luokka-asteet 1–2).
Koulun tilat sijaitsevat Talvisillan nuorisotalon yhteydessä.
Härkävehmaan koulu

Härkävehmaan koulu oli Hyvinkään Sveitsin kaupunginosassa toimiva, runsaan 320 oppilaan suomenkielinen yhtenäiskoulu (luokka-asteet 1–9).
Koulun luokka-asteiden 3–9 opetus tapahtuu Aleksis Kiven kadun koulutiloissa. Alkuopetus (luokka-asteet 1–2) annetaan Heleniuksenkadulla sijaitsevassa Talvisillan koulussa, joka on hallinnollisesti osa Härkävehmaan koulua. 
Härkävehmaan koulun läheisyydessä sijaitsevat muun muassa Sveitsinpuiston ulkoilualue, Sveitsin uimala, Hyvinkään Sveitsin lukio ja Hyvinkään jäähalli (Jääliikuntakeskus).
Omega 7

Omega 7 oli miaminkuubalainen antikommunistinen terroristijärjestö. Se vastusti Fidel Castron johtamaa kommunistista hallitusta, ja sen tavoitteena oli kommunistisen hallinnon syrjäyttäminen.
Järjestö perustettiin 11. syyskuuta 1974 Sikojenlahden maihinnousuun osallistuneiden veteraanien kesken. Sen perustaja oli Eduardo Arocena, joka oli osallistunut Kuuban hallinnon vastaiseen toimintaan 1960-luvulta lähtien. "Omega" viittasi kreikkalaisten aakkosten viimeiseen kirjaimeen, ja se merkitsi järjestölle viimeistä hyökkäystä Castron hallintoa vastaan. Numero "7" viittasi järjestön alkuperäiseen jäsenmäärään. Terroristijärjestö Omega 7 syyllistyi kymmeniin terrori-iskuihin Yhdysvaltojen maaperällä. Kohteita olivat muun muassa Venezuelan konsulaatti, kuubalaiset ja muut Latinalaisen Amerikan maiden diplomaatit, ja myös kaikki sellaiset tahot, jotka suhtautuivat Castron hallintoon myönteisesti tai eivät olleet vahvasti Castron hallintoa vastaan. Tuhoisimman iskunsa järjestö toteutti 6. lokakuuta 1976, kun se tuhosi Cubana Airlines -matkustajakoneen Barbadoksen ilmatilassa. Iskussa kuoli 73 ihmistä. Järjestön toiminta loppui käytännössä siihen, kun järjestön perustaja Arocena (joka käytti koodinimeä "Omar") tuomittiin elinkautiseen Manhattanilla vuonna 1984.
Ali Raymi

Ali Raymi (7. joulukuuta 1973 Mekka, Saudi-Arabia – 23. toukokuuta 2015 Sanaa, Jemen) oli jemeniläinen nyrkkeilijä ja maailmanmestari. Raymi otteli ammattilaisena 25 ottelua, joista hän voitti jokaisen ennen täyttä aikaa.
Wes Hoolahan

Wesley "Wes" Hoolahan (s. 20. toukokuuta 1982 Dublin, Irlanti) on irlantilainen jalkapalloilija. Pelipaikaltaan hän on hyökkäävä keskikenttäpelaaja. Hän edusti kymmenen vuotta Norwich Cityä ja pelasi kauden 2018–2019 West Bromwich Albionissa Englannin mestaruussarjassa.
Hoolahan on edustanut urallaan myös irlantilaisia Belvedereä ja Shelbournea, skotlantilaista Livingstonia ja englantilaista Blackpoolia. Hän voitti Shelbournessa Irlannin-mestaruuden kausina 2001–2002, 2003 sekä 2004 ja edusti seuraa yhteensä 133 pääsarjaottelussa, joissa teki 11 maalia. Livingstonissa Hoolahan pelasi Skotlannin valioliigaa kaudella 2005–2006 yhteensä 16 ottelun verran. Lisäksi Hoolahan on pelannut pääsarjatasolla Norwich Cityssä 112 Englannin Valioliigan ottelua, joissa hän on tehnyt 12 maalia (tilanne kauden 2015–2016 jälkeen).
Irlannin A-maajoukkueessa Hoolahan on pelannut vuodesta 2008 lähtien, tosin vuosina 2009–2011 hän ei pelannut maaotteluita. Vuoden 2018 loppuun mennessä hän on pelannut 43 maaottelua ja tehnyt niissä kolme maalia.
Bramble Cay

Bramble Cay on noin neljän hehtaarin kokoinen korallisaari Ison valliriutan pohjoislaidalla Torresinsalmen kupeessa Tyynellämerellä. Saari kuuluu Australialle ja on samalla maan pohjoisin piste.
Bramble Cay on tärkeä elinalue useille eläinlajeille. Saari on tärkein lisääntymisalue yhdelle Torresinsalmen merikilpikonnalajeista. Saarella eli ennen Ison valliriutan ainoa kotoperäinen nisäkäslaji, riuttamosaiikkirotta ("Melomys rubicola"). Kyseistä jyrsijää ei tavattu missään muualla maailmassa. Vuonna 2016 tutkijaryhmä totesi lajin hävinneen todennäköisesti merenpinnan kohoamisen ja myrskytulvien seurauksena, mikä tekee lajista mahdollisesti ensimmäisen ilmastonmuutoksen takia sukupuuttoon kuolleen nisäkäslajin.
Bramble Caylle rakennettiin majakka vuonna 1924. Majakka korvattiin uudella vuonna 1954, ja se on nykyisin automatisoitu.
Anthon Bruun

Anthon Bruun (23. lokakuuta 1778 Hamina – 12. elokuuta 1824 Hamina) oli suomalainen kauppias ja kauppaneuvos.
Tausta.
Bruunin kauppiassuku oli asettunut Haminaan 1700-luvun alussa. Jo suvun ensimmäiset edustajat eli veljekset Johan ja Heino Erik Bruun kohosivat kaupungin huomattavimpien porvareiden joukkoon. Johan Bruunin (1714–1756) poika oli kauppias Carl Bruun (1748–1809), josta aikanaan tuli Anthon Bruunin isä. Carl Bruunin pojista neljä toimi kauppiaina Haminassa.
Elämä.
Anthon Bruun syntyi perheensä toiseksi vanhimpana poikana. Hän varttui Haminassa. Sukunsa perinteitä noudattaen hän siirtyi kaupan alalle. Hänellä oli Haminassa oma kauppaliike. Nuorena kuolleen Bruunin ura kauppiaana jäi tosin melko lyhyeksi. Hänen onnistui kuitenkin saavuttaa taloudellista menestystä, vaikka taloudelliset olot Venäjän keisarikunnan hallintaan (1809) autonomisena alueena liitetyssä Suomen suuriruhtinaskunnassa olivat vielä alkuvuosina (eli 1810-luvulla) taloudellisesti vaikeat. Kauppahuoneen keskeisiä välitystuotteita olivat vilja ja suola. 1810-luvulla Anthon Bruun oli Haminan merkittävin viljan maahantuoja. 
Kauppaliikkeen ohella Bruun omisti veljensä Christian Bruunin kanssa osan Anjalassa sijainneesta Ummeljoen sahalaitoksesta. Anthon Bruun otti osaa myös Haminan kunnalliselämään. Hän oli vuodesta 1813 lähtien Haminan kaupunginvanhimpien puheenjohtaja.
Vuonna 1821 Haminan kaupungin keskusta paloi. Anthon Bruunin kerrotaan menettäneen terveytensä, kun hän osallistui palon sammutustöihin. Vuonna 1822 hän sai kauppaneuvoksen arvonimen. Sen jälkeen hän eli enää vain pari vuotta.
Perhe.
Anthon Bruun oli vuodesta 1814 naimisissa Jacobina Catharina Stewenin (1790–1853) kanssa. Pariskunnalla oli kaksi tytärtä, jotka avioituivat venäläisten upseerien kanssa. Bruunin poika oli ministerivaltiosihteeri Theodor Bruun.
Evan Rodrigues

Evan Rodrigues (s. 28. heinäkuuta 1993 Etobicoke, Ontario, Kanada) on kanadalainen jääkiekkoilija, joka edustaa NHL-seura Florida Panthersia. Rodriguesin vahvuuksiin kuuluvat laukaus, kiekonhallinta sekä hyvä reaktionopeus. Rodrigues laukoo oikealta.
Ura.
Junioriura.
Rodrigues varattiin vuoden 2009 kymmenennellä kierroksella 196. pelaajana OHL-seura Ottawa 67'siin. Hän ei kuitenkaan joukkueessa ikinä pelannut.
Kaudeksi 2011–2012 Rodrigues siirtyi opiskelemaan Bostonin yliopistoon, jonka joukkueessa hän pelasi. Hän pelasi tulokaskautensa aikana 36 ottelua, joissa teki kaksi maalia sekä keräsi kymmenen syöttöpistettä. Toisella kaudellaan hän oli joukkueen sisäisen pistepörssin kolmas tehtyään 38 pelaamassaan ottelussa tehopisteet 14+20=34. Hänet palkittiin kauden päätteeksi Hines Awardilla.
Kaudella 2013–2014 Rodrigues teki 31 ottelussa viisi maalia sekä yhdeksän syöttöpistettä. Viimeisellä yliopistokaudellaan, 2014–2015, Rodrigues oli Jack Eichelin jälkeen NCAA:n toiseksi paras pistemies tehtyään 41 ottelussa tehopisteet 21+40=61. Boston voitti kauden päätteeksi yliopistomestaruuden. Rodrigues toimi joukkueen varakapteenina.
Ammattilaisura.
Yliopistokauden päätyttyä Rodrigues solmi huhtikuussa 2015 tulokassopimuksen Buffalo Sabresin kanssa. Hän osallistui Sabresin kautta 2015–2016 edeltäneelle harjoitusleirille, josta hänet kuitenkin lähetettiin AHL-farmiseura Rochester Americansiin. Rodrigues nostettiin kauden lopussa Sabresin NHL-kokoonpanoon. 8. huhtikuuta Rodrigues pelasi ensimmäisen NHL-ottelunsa Columbus Blue Jacketsia vastaan. Hän sai ottelussa peliaikaa 10.10 minuuttia. Rodrigues onnistui maalinteossa toisessa NHL-ottelussaan, New York Islandersia vastaan. Rodrigues teki kahdessa ottelussa yhden maalin sekä saavutti yhden syöttöpisteen, jonka jälkeen hänet lähetettiin takaisin farmiin. Americansissa Rodrigues teki ensimmäisen ammattilaiskautensa aikana 72 pelaamassaan ottelussa tehopisteet 9+21=30. Elokuussa 2020 Pittsburgh Penguins kauppasi Rodriguesin Toronto Maple Leafsiin yhdessä ensimmäisen kierroksen varausvuoron kanssa vaihdossa Kasperi Kapaseen, Pontus Åbergiin ja Jesper Lindgreniin
Syyskuussa 2022 Rodrigues teki vapaana agenttina Colorado Avalanchen kanssa yksivuotisen sopimuksen.
Heinäkuussa 2023 Rodrigues teki vapaana agenttina Florida Panthersin kanssa neljän vuoden ja yhteensä 12 miljoonan dollarin arvoisen sopimuksen.
Musiikkiarkisto

Musiikkiarkisto kerää, säilyttää ja tarjoaa suomalaiseen populaarimusiikkiin liittyvää tietoa ja aineistoa, johon tutkijat ja muut aihepiiristä kiinnostuneet voivat vapaasti tutustua arkiston tiloissa. Aineistoa on noin 1200 hyllymetriä. Digitaalinen aineisto on Kulttuuriperintö-PAS-palvelussa. Sen runkona ovat musiikkialan toimijoilta ja musiikinharrastajilta saadut lahjoitukset kuten äänilevyt, ääninauhat, videot, valokuvat, haastattelut, nuotit, käsikirjoitukset, musiikkilehdet, musiikkikirjat, sopimukset ja kirjeet.
Kokoelma kattaa merkittävän osan suomalaista musiikki- ja kulttuuriperintöä. Joukossa on paljon julkaisematonta aineistoa. Musiikkiarkisto on tieteellinen äänitearkisto, jonka aineistoja käytetään tutkimuksessa ja opetuksessa. Musiikkiarkisto tarjoaa neuvonta- ja tiedonhakupalveluja sekä julkaisee populaarimusiikin historiaan liittyviä tutkimuksia sekä muuta aineistoa kuten äänilevyjä. 
Historia.
"Suomen Jazz-arkisto" perustettiin Helsingissä 10. joulukuuta 1990 Manu Teittisen aloitteesta. Tavoitteena oli kerätä talteen suomalaisen jazzin historiaan liittyvää aineistoa. Nimi "Suomen Jazz &amp; Pop Arkisto" otettiin käyttöön vuonna 1997, jolloin arkiston toiminta laajeni kattamaan koko suomalaisen populaarimusiikin kentän. Vuonna 2015 nimeksi otettiin käyttöön "Musiikkiarkisto JAPA". Vuodesta 2017 lähtien arkisto on toiminut nimellä Musiikkiarkisto.
Arkiston ensimmäisenä johtajana vuoteen 1997 saakka toimi jazzmuusikko ja -historioitsija Jukka Haavisto. Musiikintutkija Juha Henriksson on toiminut johtajana vuosina 1997–2008 ja jälleen vuodesta 2015 lähtien. Vuosina 2008–2015 arkistonjohtajana toimi populaarikulttuurin historian tutkija Janne Mäkelä.
Arkiston hallituksen puheenjohtajana toimi vuoteen 2007 saakka Timo Vähäsilta ja vuosina 2007–2015 Jaakko Harjula. Vuodesta 2015 lähtien tehtävää on hoitanut Hannu Tolvanen. Arkiston sihteerinä ja amanuenssina 1992–2008 toiminut Natta Holma sai vuonna 2009 Suomen Jazzliiton Andania-palkinnon, jonka ovat saaneet arkiston aktiiveista myös Jukka Haavisto 1995 ja Timo Vähäsilta 2004.
Ofloksasiini

Ofloksasiini (C18H20N3O4F) on fluorokinoloneihin kuuluva orgaaninen yhdiste. Lääketieteessä sitä voidaan käyttää laajakirjoisena antibioottina muun muassa korvatulehduksen hoidossa.
Vaikutusmekanismi ja käyttökohteet.
Ofloksasiini estää bakteerien DNA-gyraasientsyymin toimintaa, minkä vuoksi DNA:n kahdentuminen ei onnistu eivätkä bakteerit pääse kasvamaan ja lisääntymään. Yhdiste on laajakirjoinen antibiootti ja tehoaa useisiin sekä grampositiivisiin että gramnegatiivisiin bakteereihin. Yhdisteen S-enantiomeeri on raseemista seosta 8–128 kertaa tehokkaampi ja sitä myydäänkin myös puhtaana enantiomeerina nimellä levofloksasiini. Ofloksasiinia voidaan käyttää muun muassa salmonellan, korvatulehdusten, virtsatulehdusten ja tippurin hoitoon.
Synteesi.
Ofloksasiinin seitsenvaiheisen synteesin lähtöaine on 2,3,4-difluorinitrobentseeni. Ensimmäisessä vaiheessa yhdiste reagoi emäksisissä olosuhteissa muodostaen 2,3-difluori-6-nitrofenolia, jonka hydroksyyliryhmä alkyloidaan emäksisissä olosuhteissa klooriasetonin avulla kaliumjodidin toimiessa katalyyttinä. Muodostuva yhdiste reagoi vedytettäessä Raney-nikkelin toimiessa katalyyttinä muodostaen bentsoksatsiinijohdannaisen. Tämä johdannainen reagoi seuraavassa vaiheessa dietyylietoksimetyleenimalonaatin kanssa ja tämä johdannainen reagoi edelleen polyfosforihapon läsnä ollessa syklisoituen kinoliinirakenteiseksi yhdisteeksi. Kaksi viimeistä ofloksasiinin synteesin vaihetta ovat esterin hydrolyysi ja aromaattisen renkaan fluoriatomin korvautuminen reaktiolla N-metyylipiperatsiinin kanssa.
Riuttamosaiikkirotta

Riuttamosaiikkirotta ("Melomys rubicola") on sukupuuttoon kuollut jyrsijälaji, jota esiintyi ainoastaan pienellä Bramble Cayn korallisaarella Torresinsalmessa. Laji oli ainoa Ison valliriutan kotoperäinen laji. Riuttamosaiikkirotan todettiin kuolleen sukupuuttoon vuonna 2016.
Nisäkäsnimistötoimikunnan ehdotus lajin suomenkieliseksi nimeksi on "riuttamosaiikkirotta".
Riuttamosaiikkirotta oli noin 15–16 senttimetriä pitkä ja sillä oli suunnilleen samanpituinen häntä. Jyrsijä oli yöeläin ja liikkui Bramble Cayn vähäisen kasvillisuuden seassa. Riuttamosaiikkirotan arveltiin syövän ravinnokseen kasveja, mutta mahdollisesti myös kilpikonnanmunia.
Yhtään lajin edustajaa ei ollut tavattu vuoden 2009 jälkeen, ja sille oli tehty jo elvytyssuunnitelma. Tutkijat palasivat Bramble Caylle vuonna 2014, mutteivät löytäneet yhtään yksilöä. Vuonna 2016 laji julistettiin kuolleeksi sukupuuttoon. Australian hallitus vahvisti sukupuuton helmikuussa 2019. Syyksi arvellaan merenpinnan kohoamista ja myrskytulvia, jotka ovat saattaneet peittää koko saaren vuonna 2014. Tutkimusryhmän mukaan riuttamosaiikkirotta on ensimmäinen ihmisen aiheuttaman ilmastonmuutoksen takia sukupuuttoon kuollut nisäkäslaji.
Scott Eastwood

Scott Eastwood (s. 21. maaliskuuta 1986 Monterey County, Kalifornia, Yhdysvallat) on yhdysvaltalainen näyttelijä ja malli.
Scott Eastwood on näyttelijä-ohjaaja Clint Eastwoodin poika. Elokuvauransa alussa Eastwood käytti äitinsä sukunimeä Reeves, koska ei halunnut hyötyä isänsä suosiosta.
Sanna Majuri

Sanna Majuri (s. 24. kesäkuuta 1972 Helsinki) on suomalainen näyttelijä ja laulaja, koulutukseltaan teatteritaiteen maisteri. Hän on ollut kiinnitettynä Helsingin kaupunginteatteriin vuodesta 2004. Majuri näytteli pääroolia Katri Helenasta kertovassa musikaalissa. Muita hänen roolejaan ovat olleet esimerkiksi Eponine ("Les Misérables"), Kim ("Miss Saigon"), Minä ("Rebecca"), Wendla ("Spring Awakening"), Kala ("Tarzan"), Sisi ("Oli ennen onnimanni") ja Ruusunen ("Prinsessa Ruusunen"). "Manillaköydessä" hänen roolejaan olivat Elviira, sotilas, poika ja tanssija. Majuri on dubannut kymmeniä animaatiosarjoja ja elokuvia, muun muassa elokuvien "SamSam" ja "Barbie" ääniroolit vuosina 2002–2015.
Kasturba Gandhi

Kasturba Mohandas Gandhi (nimi voidaan kirjoittaa myös Kasturbai; o.s. Kasturba Kapadia; s. 11. huhtikuuta 1869 Porbandar, Intia – 22. helmikuuta 1944 Pune) oli intialainen kansalaisoikeusaktivisti ja itsenäisyysaktivisti. Hän oli Mahatma Gandhin vaimo.
Kasturba ja Mohandas (myöhemmin Mahatma) Gandhi menivät naimisiin 13-vuotiaina. Kasturba ei ollut käynyt kouluja, mutta hänen miehensä järjesti hänelle peruskoulutuksen. Pariskunta sai neljä poikaa vuosien 1888 ja 1900 välillä. He olivat naimisissa Kasturban kuolemaan saakka.
Kasturba kiinnostui politiikasta ja yhteiskunnallisesta vaikuttamisesta asuessaan miehensä kanssa Etelä-Afrikassa 1890-luvulta vuoteen 1914. Hän auttoi Mohandasia tämän kansalaisoikeustoiminnassa ja joutui siitä vuonna 1913 vankilaan kolmeksi kuukaudeksi.
Palattuaan Intiaan pariskunta toimi aktiivisesti maan itsenäisyysliikkeessä. Kasturba auttoi myös miehensä perustamien ashramien johtamisessa. He joutuivat moneen kertaan brittihallinnon vangitsemiksi.
Kasturban terveys heikkeni jo Etelä-Afrikassa asuessaan, ja hän sairasteli myöhemmin. Hän kuoli vuonna 1944.
Dáfni

Dáfni (, ”Laakeripuu”) tai Dafní (Δαφνί) voi viitata seuraaviin:
Paikkoja Kreikassa:
Muuta:
Kámpos

Kámpos (, ”Tasanko”; transl. myös "Kámbos") voi viitata muun muassa seuraaviin paikkoihin Kreikassa:
Karyai

Karyai (, ) voi viitata seuraaviin antiikin aikaisiin kaupunkeihin:
Skala

Skala tai Skála voi tarkoittaa seuraavia:
Paikannimenä.
Skála (, ”Portaat”, ”Laituri”) on yleinen yläkylän ranta-asutuksen tai satamapaikan nimi Kreikassa:
Vasilikí

Vasilikí () voi viitata seuraaviin paikkoihin Kreikassa:
Vathý

Vathý (, ”Syvä”; transl. myös "Vathí") on yleinen satamapaikan nimi Kreikassa. Se voi viitata muun muassa seuraaviin paikkoihin:
Latovesi

Latovesi on Pirkanmaalla Ikaalisissa Sisätön Ylijoenperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Latovesi on osa Juurijärven-Hulppojärven valuma-aluetta.
Maantietoa.
Järven pituus on 1,3 kilometriä, leveys 500 metriä ja sen pinta-ala on 34 hehtaaria. Se sijaitsee pari kilometriä Juurijärveltä luoteeseen. Järvellä on yksi saari Nuottasaari, joka on vajaa 50 metriä pitkä. Siihen laskee kymmenen oja, jotka tuovat soiden kuivatusvesiä järveen. Oja ovat myös Ylisen Löytölammen, Alisen Löytölammen ja Keskinenlammen laskuojia. Latoveden oma laskuoja lähtee järven eteläpäästä ja laskee pari kilometriä kaakossa sijaitsevaan Juurijärveen. Rantaviivan pituus on 3,8 kilometriä. Vain muutama rantaosuutta reunustaa suo, mutta muuten rannat ovat kovaa metsämaata. Järven ympäristössä sijaitsee kaksi maatilaa ja pääasiassa länsirannoille on rakennettu yli kymmenen vapaa-ajan asuntoa. Niille johtaa tiet Sisätön suunnalta. Pohjoisrantaan on kartassa merkitty laavu, joka on osana Pirkan Taivalta.
Kauhavan jäähalli

Kauhavan jäähalli (sponsorinimeltään vuodesta 2015 Unico Areena) on Kauhavalla sijaitseva jäähalli, jossa Hela-Kiekko pelaa kotiottelunsa.
Kauhavan jäähalli on valmistunut vuonna 1991. Halli remontoitiin vuosina 2009 ja 2010. Kauhavan jäähallista on ruvettu käyttämään vuoden 2015 lopusta lähtien sponsorinimeä Unico Areena, kun Kauhavan jäähalli Oy ja Unico Finland solmivat yhteistyösopimuksen.
Ralph Lindy

Lindy Ralph "Laffe" (s. 29. heinäkuuta 1935 Helsinki) on suomalainen moottoriurheilija ja eläkkeelle siirtynyt työnjohtaja. Ammatti antoi virikkeen Ralph Lindyn autourheiluharrastuksen viriämiselle v. 1963. Ajanut rallia, ST:tä ja jäärataa vuodesta 1963 sekä puistoajoja vv. 1966-70. Kuulunut ST-ajojen A-luokkaan vuodesta 1965 ja rallien yleiseen luokkaan vuodesta 1963. 
Parhaita kilpailusaavutuksia.
Saavutukset rallikilpailuissa.
II HMK Ralli v. 1963 1. sija alle 850 ksm 17. sija yleiskilpailu, Helsinki-ralli v. 1963 3.sija alle 850 ksm, 500-Ralli v. 1964 2.sija alle 850 ksm, IV Hakkapeliittaralli v. 1966 1. sija alle 850 ksm, Länsirannikonralli v. 1967, 1. sija alle 850 ksm, 100-Ralli v- 1967 2. sija alle 1300 ksm, 11. sija yleiskilpailu, Lahti-ralli v. 1967 2. sija alle 1000 ksm, 13. sija yleiskilpailu, III Mänttä-ralli v. 1967 1. sija alle 1000 ksm, 19. sija yleiskilpailu, II Sveitsin Talviralli v. 1967 1. sija alle 850 ksm, 10. sija yleiskilpailu, I Seinäjoki-ralli v. 1968 1. sija alle 850 ksm, 5. sija yleiskilpailu, IV Mänttä 200-Ajo v. 1968 2. sija alle 1000 ksm, 13. sija yleiskilpailu, II Seinäjoki-ralli v. 1969 1.sija alle 1000 ksm, II Porvoo-ralli v. 1969 1. sija alle 1000 kms, 100-Ralli v. 1969 1. sija alle 1000 ksm, Mänttä 200-Ajo v. 1969 1. sija alle 1000 ksm, II Ahvenisto-ralli v. 1970 3. sija alle 1000 ksm, Smile-ralli v. 1970 2. sija alle 1000 ksm. 
Saavutukset ST-ajoissa.
B-luokan 1. sija Porvoon ST-ajossa v. 1964, A-B-luokan 2. sija Marraskuun Lenkillä v. 1964, A-luokan 1. sija Tammisaaren Talviajossa v. 1965 ja A-luokan 2. sija Salon Kevätajossa v. 1965.
Kilpa-ajokit.
Saab 96 vm.-63, Saab Sport vm. -64 ja Saab 96 vm. -66
Lindyn tiimi.
Kakkosohjaajina ovat toimineet Robert Robi Gröndal, Antti Jaatinen, Jouko Kaitemo, Jukka Miettinen ja Pentti Koskinen. Karttaa on lukenut 
Martti Salovaara. Mekaanikontöistä ovat huolehtineet Robert Robi Gröndal ja Erkki Kuhlberg.
Jäsenyydet ja toiminta.
Ralph Lindy on ollut AK:n jäsen vv. 1964-70, Nurmijärven Urheiluautoilijat ry:n jäsen vuodesta 1970 ja Never Heard Drivers ry:n jäsen vuodesta 1970. Hän toimi Oy Scan Auto AB:n Konalan Korjaamon työturvallisuuskomitean puheenjohtajana. Autourheilun ohella harrastuksiin kuuluu kalastus; saanut mm. ABU:n hopeamerkin. 
Kilpauran päättäminen.
Ralph Lindy kilpaili aina vuoteen 1980 asti jolloin hän päätti kilpauransa Hankiralliin v. 1980. Lindyn sijoitukset vuosina 1970-1980 eivät ole ylhäällä, mutta päivitämme niitä sitä mukaan kun saamme niistä tietoa.
Bertel Alanco

Bror Bertel Alanco (21. helmikuuta 1888 Hollola – 25. joulukuuta 1933) oli suomalainen taidemaalari.
Alancon vanhemmat olivat Isak Alanco (1852–1922) ja Flora Fatima Fonten (1850–1918). Hänen vanhempi veljensä oli kuvataiteilija, arkkitehti Uuno Alanko (käytti myös nimeä "Uno Alanco").
Alanco kävi Suomen Taideyhdistyksen piirustuskoulun 1911. Hän osallistui Suomen Taiteilijain näyttelyihin vuosina 1915–1918, 1928 ja 1934 sekä taidenäyttelyihin ulkomailla Tukholmassa 1916 ja Moskovassa 1917. Alancon muistonäyttely pidettiin Lahdessa vuonna 1937. Alanco palveli armeijassa kapteenin arvoisena 1918–1923 ja hän oli metsänhoitajan apulaisena 1923–1927. Alanco toimi myös piirustuksenopettajana oppikoulussa.
UFO (elokuva)

UFO ("Alien Uprising") on vuonna 2012 ensi-iltansa saanut yhdysvaltalainen tieteiselokuva. Elokuvan ohjasi ja käsikirjoitti Dominic Burns. Pääosassa esiintyivät Bianca Bree, Sean Brosnan ja Simon Phillips, sekä sivuosassa Jean-Claude Van Damme.
Juoni.
Ystävykset viettävät yöelämää baarissa, kunnes poistuessaan he alkavat kokemaan outoja asioita ympärillään. Sähkökatkos koko kaupungissa, puhelimet ei toimi, eikä mikään muu. Yhtäkkiä UFOt ilmaantuvat taivaalta Maahan ja koko taivas tummenee heidän aluksen saavuttua. Viisi ystävystä yrittävät selviytyä kaaoksesta.
Adolf Lietsalo

Kustaa Adolf Lietsalo, sukunimi vuoteen 1928 "Lietzén" (15. toukokuuta 1873 Sammatti – 22. lokakuuta 1953) oli suomalainen taidemaalari.
Lietsalo kävi Taideteollista keskuskoulua 1896–1899, 1900 ja 1901 sekä Suomen Taideyhdistyksen piirustuskoulun 1900–1903. Hän opiskeli tämän jälkeen vielä ulkomailla Pariisissa ja Pietarissa 1903–1906. Hän osallistui Suomen Taiteilijain näyttelyihin 1905-1909 mutta hän vetäytyi sitten 1910-luvulla syrjään näyttelytoiminnasta jatkaen kuitenkin maalaamista. Lietsalo toimi myös vt. piirustuksenopettajana talouskoulussa. Lietsalo asui suurimman osan elämästään Sammatin Oravaniemessä ja häntä kutsuttiin Oravaniemen erakoksi. Lietsalo osti Oravaniemessä sijainneen Oravanokan talon 1906 ja hän testamenttasi sen Suomen Taiteilijaseuralle seuran jäsenten virkistys- ja työskentelypaikaksi. Lietsalon hirsinen ateljee- ja asuinrakennus purettiin 1970-luvun alussa uuden ateljeen tieltä. Seura myi Oravaniemen kiinteistön vuonna 2006.
Terhi Maczulskij

Terhi Maczulskij (s. 1980, Mikkeli) suomalainen taloustieteilijä. Hän työskentelee tutkimuspäällikkönä Elinkeinoelämän tutkimuslaitoksessa. Aiemmin hän työskenteli erikoistutkijana Palkansaajien tutkimuslaitoksella ja tutkijana Jyväskylän yliopistossa. Hän on toiminut myös Yrjö Jahnssonin säätiön tutkimusjohtajana elokuusta 2016 alkaen. Maczulskij tutkii työmarkkinakysymyksiä, terveystaloustiedettä, kansainvälistä kauppaa ja vihreää siirtymää. Hän on Jyväskylän yliopiston dosentti.
Maczulskij on koulutukseltaan kauppatieteiden tohtori. Hän väitteli tohtoriksi Jyväskylän yliopistosta vuonna 2013 otsikolla "Economics of wage differentials and public sector labour markets".
Craig Wasson

Craig Wasson (s. 15. maaliskuuta 1954 Eugene, Oregon) on yhdysvaltalainen elokuvanäyttelijä. Hänen tunnetuimmat roolinsa ovat pääosat 1980-luvun alkupuolen elokuvissa "Neljä ystävää" (ohj. Arthur Penn, 1981) ja "Kuolema tulee kahdesti" (ohj. Brian De Palma, 1984).
Elokuvia.
Lähde:
Sage Karam

Sage Karam (s. 5. maaliskuuta 1995 Bethlehem, Pennsylvania) on yhdysvaltalainen kilpa-autoilija. Viime vuodet hän on kilpaillut IndyCar Series -sarjassa.
Karam on vuoden 2013 Indy Lights -mestari. Hän teki IndyCar-debyyttinsä vasta 19-vuotiaana vuoden 2014 Indy 500 -kilpailussa.
Elokuussa 2015 Karam ajoi Pocono Racewayllä ajetussa kilpailussa ulos kärkipaikalta, ja hänen autostaan irronnut osa osui takana tulleen Justin Wilsonin päähän. Koomaan vaipunut Wilson menehtyi saamiinsa vammoihin päivää myöhemmin.
Garpin maailma (elokuva)

Garpin maailma ("The World According to Garp") on yhdysvaltalainen draamaelokuva vuodelta 1982. Elokuvan käsikirjoituksen sovittivat John Irvingin samannimisestä romaanista Irving itse sekä Oscar-palkittu käsikirjoittaja Steve Tesich, ja sen ohjasi George Roy Hill. Pääosia näyttelevät Robin Williams, Mary Beth Hurt, Glenn Close ja John Lithgow. Elokuvan tarina seuraa feministisen yksinhuoltajaäidin Garp-nimisen pojan varttumista ja erikoisia elämänkäänteitä kehdosta hautaan, ja elokuvan tyylilaji vaihtelee satiirista melodraamaan.
Rooleja.
Lähde: 
Vastaanotto.
Elokuvan ensi-illan aikoihin huomiota herätti John Lithgow’n rooli sukupuoltaan vaihtaneena Robertana, entisenä amerikkalaisen jalkapallon pelaajana. Sekä Close että Lithgow olivat ehdokkaina sivuosa-Oscarin saajiksi. Yhdysvaltalainen National Board of Review of Motion Pictures nimesi elokuvan vuoden 1982 kymmenen parhaan englanninkielisen elokuvan joukkoon.
Suomessa aikalaisarviot "Garpin maailmasta" olivat melko nihkeitä. Kymmenestä suomalaisesta ensi-iltakriitikosta viisi antoi sille kaksi tähteä, yksi yhden tähden, yksi ei sitäkään ja kolme ei ollut arvioinut elokuvaa. Keskiarvoksi tuli "Projektio"-lehden laskukaavalla 1,57 tähteä neljästä. "Video-oppaassa" vuodelta 1994 Bello Romano piti näyttelijätyötä, etenkin Williamsin ja tämän äitiä esittävän Glenn Closen roolisuorituksia elokuvan parhaana antina. Hän antoi elokuvalle neljä tähteä viidestä, mikä teoksen mukaan vastaa sanallista arviota ”erinomainen”.
David Lee (koripalloilija)

David Lee (s. 29. huhtikuuta 1983 Saint Louis, Missouri) on yhdysvaltalainen koripalloilija, joka on pelannut NBA:ssa vuodesta 2005 lähtien.
New York Knicks varasi isona laitahyökkääjänä tai sentterinä pelaavan Leen NBA:han 30. vuorolla . Tätä ennen hän pelasi neljä kautta Floridan yliopiston joukkueessa. Lee aloitti NBA-uransa Knicksissä, jossa hän pelasi viiden kauden ajan. Tämän jälkeen hän edusti viisi kautta Golden State Warriorsia. Vuonna 2007 Lee valittiin NBA:n tulokkaiden tähdistöottelun arvokkaimmaksi pelaajaksi. ssa hän pelasi vuosina 2010 ja 2013. Vuonna 2013 hänet valittiin myös . Kaudella 2014–2015 Lee voitti Warriorsissa NBA:n mestaruuden. Seuraavan kauden Lee aloitti Boston Celticsissä mutta päätti sen Dallas Mavericksissa. Kesällä 2016 Lee siirtyi San Antonio Spursiin kaksivuotisella sopimuksella, jossa jatko jälkimmäiselle vuodelle oli pelaajan päätettävissä.
Jevgeni Ivannikov

Jevgeni Ivannikov (s. 29. huhtikuuta 1991 Pietari) on venäläinen jääkiekkomaalivahti, joka edustaa KHL-joukkue HK Neftehimik Nižnekamskia.
Gidsken Jakobsen

Gidsken Nilsine Jakobsen (1. elokuuta 1908 Hemnesberget – 13. kesäkuuta 1990 Tretten) oli norjalainen ilmailun pioneeri. Nainen, joka lensi omalla lentokoneellaan hämmästytti koko Norjaa.
Jakobsen suoritti lentolupakirjan kaikkien aikojen toisena norjalaisnaisena. Hän valmistui ilmailukurssinsa parhaana oppilaana.
Jakobsen oppi Suomessa lentämään vesitasolla, ja osti oman VL Sääski -vesitason vuonna 1929. Se maksoi 18 000 kruunua eli yhdeksän kertaa palkan, jonka Jakobsen tienasi vuodessa konttoristina isänsä tehtaalla. Koneen nimi oli "Måsen" eli "Lokki".
Vuonna 1932 hän perusti oman lentoyhtiönsä, tarkoituksenaan aloittaa posti- ja matkustajaliikenne. Se ei kuitenkaan koskaan päässyt kunnolla aloittamaan toimintaansa.
Jakobsenista tuli kuuluisa ja hän esiintyi lentonäytöksissä Norjassa, Saksassa ja Yhdysvalloissa. Erään onnettomuuden jälkeen hän osti kalatehtaan Narvikista ja vei kalajalosteita Saksaan. Tämä oli vuonna 1940 ongelmallista ja hän joutui sekä norjalaisten että saksalaisten pidättämäksi.
Sodan aikana häntä epäiltiin vakoilusta saksalaisten hyväksi.
Red Bull Junior Team

Red Bull Junior Team on Red Bullin nuorien kilpa-autoilijoiden kehitysohjelma, jolla pyritään löytämään ja kasvattamaan uusia lahjakkuuksia. Se perustettiin vuonna 2001.
Akatemian kautta Red Bull saa kuljettajat Formula 1 -talleilleen. Päätalli Red Bull Racingin kuljettajat aloittavat Alpha Tauri -tallissa, josta heidät myöhemmin nostetaan mahdollisesti ylös. Akatemiakuljettajat toimivat myös virallisesti tallien testi- ja varakuljettajina.
Ensimmäinen ohjelman kautta F1-sarjaan noussut kuljettaja oli Christian Klien, joka sai paikan Jaguarilta kaudella 2004. Red Bull osti kyseisen tallin Fordilta vuotta myöhemmin, ja nimesi sen Red Bull Racingiksi. Vuotta myöhemmin Red Bull osti Minardi-tallin junioritallikseen, ja nimesi sen Scuderia Toro Rossoksi. Tallin nimi muuttui AlphaTauriksi kaudeksi 2020.
Formula 1 -sarjaan nousseet.
Yhteensä Red Bull Junior Team on tuottanut Red Bullin talleille 11 F1-kuljettajaa vuoteen 2016 mennessä. Lisäksi akatemiassa olleista kuljettajista muissa talleissa F1:ssä ovat ajaneet Enrique Bernoldi, Karun Chandhok ja Patrick Friesacher.
Halo Wars 2

Halo Wars 2 on 343 Industriesin ja Creative Assemblyn kehittämä strategiapeli. Pelin on julkaissut Microsoft Studios 21. helmikuuta 2017 Xbox Onelle ja Windows 10:lle. Se on jatkoa vuonna 2009 julkaistulle "Halo Warsille". Peli sijoittuu suoraan "in" tapahtumien jälkeiseen aikaan ja 28 vuotta alkuperäisen "Halo Warsin" jälkeen.
Pelaaminen.
"Halo Wars 2" on reaaliaikainen strategiapeli. Pelissä on kaksi eri ryhmittymää; United Space Nation Command (UNSC) ja Banished. Kampanja koostuu 13 tehtävästä ja tukee yhteistyöpeliä.
Kehitys.
"Halo Wars 2:n" kehittäminen aloitettiin jo vuonna 2014, mutta se julkistettiin vasta vuoden 2015 Gamescom-messuilla. Yhteistyössä 343 Industriesin kanssa pelin kerrottiin kehittävän Total War -strategiapelisarjasta tunnettu Creative Assembly ja sen julkaistavan Xbox Onelle ja Windows 10 -tietokoneille. Julkaisuajankohdaksi kerrottiin tuolloin vuoden 2016 syksy, mutta Electronic Entertainment Expo 2016 -messutapahtumassa julkaisuajankohdaksi varmistui vuoden 2017 kevät. Amerikkalainen Blur Studio vastaa välianimaatioista. Sillä on myös aiempaa kokemusta "Halo"-sarjan peleistä, viimeisimpänä "".
Välttääkseen "in" epäonnistuneen julkaisun 343 Industriesin johtaja Bonnie Ross lupasi studion järjestävän kaikista tulevista sarjan peleistä betatestin. Konsolipelaajille avoin beta järjestettiin vuoden 2016 kesäkuun puolivälissä. Alun perin betan oli tarkoitus kestää viikon verran, mutta sitä jatkettiin aluksi kahdella päivällä ja myöhemmin vielä yhdellä päivällä.
PC- ja konsolipelaajien oli alun perin tarkoitus voida pelata keskenään, mutta ominaisuudesta luovuttiin varhaisessa vaiheessa. Kehittäjät haluavat tehdä pelistä helposti lähestyttävän vasta-alkajille. 343 Industriesin strategiapeliosaston johtaja Dan Ayoyb uusien pelimuotojen saaneen vaikutteita "multiplayer online battle arena" -lajityypin peleistä.
Markkinointi.
Ensimmäinen traileri "Halo Wars 2:sta" julkaistiin vuoden 2015 Gamescom-messuilla ja toinen seuraavana vuonna E3-messuilla, jonka lisäksi vierailijoille annettiin mahdollisuus kokeilla pelin demoa. Helmikuussa 2016 343 Industries ja leluvalmistaja Mattel julkistivat yhteistyösopimuksen Halo-aiheisten lelujen tuottamisesta. Kesäkuun puolivälissä järjestetyn betan pelaajille jaettiin ilmaisia kultaisia REQ-pakkauksia "".
Mustalais-suon arvoitus

Mustalais-suon arvoitus on vuonna 1931 ilmestynyt kirjailija Aarne Haapakosken esikoisromaani, joka on yksi Suomen ensimmäisistä dekkareista. Myöhemmin salanimellä ”Outsider” tunnettu Haapakoski julkaisi teoksen omakustanteena ja sen jakelijana toimi Pekka Lönngrenin omistama viihdekirjallisuuteen erikoistunut Kustannusliike Minerva Oy.
Yleistä.
Kirjan tarina sisältää viittauksia aikaisemmin samana vuonna paljastuneeseen Tattarisuon tapaukseen, jolloin Helsingin maalaiskunnan Malmilla sijaitsevasta lähteestä löytyi ruumiinosia. "Mustalais-suon arvoitus" on toinen Haapakosken omalla nimellään julkaisemasta kahdesta salapoliisikertomuksesta. Vuonna 1934 ilmestyi "Madame Saahl’in salaisuus", joka pohjautuu Lydia Stahlin vaiheisiin niin sanotun suuren vakoilujutun yhteydessä. Molempien päähenkilönä on helsinkiläinen sanomalehtimies ja yksityisetsivä Martti Kyttä.
Teos julkaistiin uudelleen Seaflower-kustannuksen näköispainoksena vuonna 1990.
Tarina.
Teoksen päähenkilönä on sanomalehtimies ja yksityisetsivä Martti Kyttä, joka ratkoo salaperäisen K. CC Klubin arvoitusta. Kyseessä on kansainvälinen salaseura, joka pitää esikuvanaan Friedrich Nietzscheä ja pyrkii kohti yli-ihmisyyttä. Sen jäsenet edustavat eri kansallisuuksia ja poliittisia suuntauksia, mutta yhteisen päämäärän vuoksi henkilökohtaisista näkemyksistä vaietaan. Lisäksi kirjassa mainitaan toinen salaseura Vihreänvyö ritarit, joka on vielä K. CC Klubiakin salaperäisempi. Haapakoski kertoo järjestöstä vain sen verran, että sen toiminta on keskittynyt Lontooseen ja Pariisiin. K. CC Klubi on aikakaudelleen tyypillinen karikatyyri vapaamuurareista. Haapakosken mukaan kerho on epäisänmaallinen, koska sitä johdetaan Suomen ulkopuolelta. Lisäksi sen upporikkaat jäsenet elävät yltäkylläisyydessä samaan aikaan, kun muu yhteiskunta kärsii laman aiheuttamasta niukkuudesta.
Teoksessa esiintyy Tattarisuon löytöä muistuttava ruumislöytö ja lisäksi kirja sisältää muitakin viittauksia tapaukseen. Haapakoski oli todennäköisesti lisännyt Tattarisuohon liittyvän sivujuonen marraskuussa ilmestyneeseen kirjaansa vasta kun se oli noussut Suomen ykkösuutiseksi syksyllä 1931. Kirjan luku ”Kammottava löytö Mustalais-suolta” on kopioitu lähes suoraan sanomalehtiuutisista, eikä se liity kirjan varsinaiseen juoneen mitenkään. Haapakosken tarkoituksenä lienee ollut vain lisätä teoksen kiinnostavuutta ajankohtaisella aiheella. Merkittävimmät sanomalehdet eivät siitä huolimatta huomioineet kirjaa lainkaan.
Eetu Salinin muistomerkki (Lahti)

Eetu Salinin muistomerkki on suomalaisen työväenliikkeen aktiivin, toimittajan ja kansanedustajan Johan Edvard ”Eetu” Salinin muistoksi pystytetty patsas Lahden Mariankadun puistikossa . Suomen Sosialidemokraattisen Puolueen perustajajäseniin kuulunut Salin syntyi Lahden naapurikunnassa Asikkalassa vuonna 1866 ja kouluttauduttuaan suutariksi työskenteli Lahdessa. Pronssiin valettu patsas sijaitsee Mariankadun jatkeena olevassa puistossa kaupungintalon lähellä. Muistopatsaan hankkimista esitti Lahden Sos.-dem Kunnallisjärjestö ry.
Eetu Salinin muistomerkin on suunnitellut lahtelainen kuvanveistäjä Veikko Leppänen. Muistomerkissä voimakkaana esitetty Salin astuu esiin liekeistä. Veistos on tyylisuunnaltaan informalistinen figuratiivisine piirteineen.
Devlet I Giray

Devlet I Giray (I Девлет Герай, I Devlet Geray, ١ دولت كراى‎ ; 1512–1577 Bahtšisarai, Krimin kaanikunta) oli Krimin kaanikunnan hallitsija, Krimin kaani vuosina 1551–1577. Giray hallitsi Krimiä Osmanien valtakunnan vasallina ja liittolaisena. 
Devlet oli kaani Meñli I Girayn poika ja hänet nimitti valtaistuimen ensimmäiseksi perilliseksi kaani Saadet I Giray vuonna 1532. Edeltäjänsä hallintokauden aikana Devlet asui vuosia Istanbulissa, jossa hän solmi merkittäviä poliittisia yhteyksiä. Hän peri valtaistuimen Osmanien valtakunnan sulttaanin Suleiman Suuren tuella vuonna 1551, kun hänen edeltäjänsä Sahib I Giray oli salamurhattu Devletin kannattajan toimesta.
Kaanin sota Venäjää vastaan.
Edeltäjiensä lailla hän jatkoi Krimin kaanikunnan perinteisen vihollisen Venäjän vastustamista ja solmi tämänvastaisen liittolaissopimuksen Jagellonien dynastian kanssa 1552 ja aloitti Moskovaan suuntautuneen sotaretken, joka päättyi tappiollisesti Tulassa ja Šivoronjoella käydyissä taisteluissa. Vuonna 1555 hänen sotaretkensä oli kuitenkin voitokas. Hän osallistui myös Astrahanin sotaretkeen 1569 Osmanien valtakunnan kanssa. Tappion jälkeen hän aloitti jälleen oman sotaretkensä Iivana IV Julman hallitsemalle Venäjälle 1571. Voitettuaan venäläisarmeijan taistelussa Oka-joella hän onnistui ajamaan tsaarin pois Moskovasta, joka syttyi palamaan tataarien sitä vallatessa. Onnistuneesta sotaretkestään Devlet sai lisänimen "Taht alğan", "Pääkaupungin Valtaaja". Nöyryytetty tsaari lupaamaan entisen Astrahanin kaanikunnan alueen luovuttamisen kaanille vihollisuuksien välittömäksi lopettamiseksi. Seuraavana vuonna Devletille kävi ilmi, ettei Iivanalla ollut aiettakaan pitää lupaustaan, joten hän kokosi toisen suuren armeijan ja marssi jälleen kohti Moskovaa. Tämä armeija kuitenkin hävisi venäläisille Moskovan eteläpuolella käydyn Molodin taistelun 1572 ja joutui vetäytymään.
Perhe.
Devlet I kuoli huhti-toukokuussa 1577. Hänellä oli monta vaimoa, joiden kanssa hän sai kahdeksantoista poikaa. Hänen ensimmäinen vaimonsa oli adygei-ylimys Tarzatiqin tytär. Myös hänen neljäs vaimonsa oli kansallisuudeltaan tšerkessi. Devlet sijoitti poikansa usein johtotehtäviin, kuten kaanin lähintä apulaiskomentajaa merkitsevän qalgan asemaan. Esimerkiksi voittoon päättyneessä Sudbištšin taistelussa 24-25. kesäkuuta 1555 Devletin poika Ahmed Giray johti toista tataariosastoa, mutta hän kuoli taistelun aikana. Hänen seuraajakseen Devlet nimitti toisen poikansa, Mehmedin, josta tuli seuraava Krimin kaani. Mehmedin lisäksi viidestä Devletin pojasta tuli aikanaan myös Krimin kaaneja.
Edward Shepherd Creasy

Edward Shepherd Creasy (1812–1878) oli viktoriaanisen ajan englantilainen historioitsija ja lakimies. 
Elämä.
Creasy syntyi Bexleyssä Isossa-Britanniassa vuonna 1812. Hän opiskeli Eton Collegessa ja King’s Collegessa Cambridgessa. Creasy sai oikeuden harjoittaa lakimiehen ammattia 1837. Vuonna 1840 hän alkoi opettamaan antiikin ja uuden ajan historiaa Lontoon yliopistossa.
Creasy lyötiin ritariksi 1860. Hänet nimitettiin korkeimman oikeuden päätuomariksi Ceylonille samana vuonna. Hänen terveytensä kuitenkin heikkeni ja palasi Englantiin 1870, jääden eläkkeelle kolme vuotta myöhemmin. Creasy kuoli Lontoossa 1878.
Teokset.
Creasyn parhaiten tunnettu teos on vuonna 1851 julkaistu "Fifteen Decisive Battles of the World". Teos henkii tyypillisiä 1800-luvun suurvalta-brittiläisiä mielikuvia, joissa pyritään osoittamaan Euroopan ulkopuoliset kansat barbaarisiksi ja joissa eurooppalaiset kansat pelastivat sivilisaation tuholta lyömällä ulkopuoliset suurissa ja ratkaisevissa taisteluissa. Creasyn toinen tunnettu teos on "History of the Ottoman Turks: Based Chiefly on Von Hammer" (1856), joka perustui pääosin itävaltalaisen orientalistin Joseph von Hammer-Purgstallin samannimiseen teokseen. Creasy kirjoitti "History of the Ottoman Turks"-teoksen tuolloin ajankohtaisen Krimin sodan historiallisten taustojen valaisemiseksi. Teosta haukuttiin ilmestymisaikanaan liiastakin myötämielisyydestä "barbaarista ja julmaa" Osmanien valtakuntaa kohtaan. Nyttemmin sitä on arvosteltu siitä, että teos nojaa täysin välikäsiin eikä Creasy käyttänyt suoraan ainuttakaan turkkilaista lähdettä tai teosta sitä kirjoittaessaan.
Muita teoksia:
Säveletär

Säveletär oli Helsingissä vuosina 1906–1911 ilmestynyt musiikkilehti.
Ilmari Krohnin ja vuodesta 1907 lähtien Heikki Klemetin toimittama "Säveletär" pyrki taidemusiikin ohella kiinnittämään huomiota laulu- ja soittojuhlien, torvisoittokuntien, kirkon ja kansakoulun arkisempaan musiikinviljelyyn. Kahdesti kuukaudessa ilmestynyt lehti oli taloudellisesti kannattamaton. Sen jatkona ilmestyivät vuosina 1913–1917 "Uusi Säveletär" (julkaisijana Primus Leppänen) ja vuonna 1918 "Säveletär. Uusi jakso".
Vähävesi (Ikaalinen)

Vähävesi on Pirkanmaalla Ikaalisissa Sisätön Eränperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Vähävesi on osa Juurijärven-Hulppojärven valuma-aluetta.
Maantietoa.
Järven pituus on 1,2 kilometriä, leveys 700 metriä ja sen pinta-ala on 47 hehtaaria. Se sijaitsee Hulppojärven ja Juurijärven välissä. Järvi on matala ja siksi rannoiltaan ruohottunut ja soistunut. Rantaan päättyy muutamassa paikassa avosuota. Järvessä on yhdeksän matalaa saarta, joista suurin on 60 metriä pitkä. Siihen laskee yhdeksän suo-ojaa, mutta suurin osa läpivirtauksesta on Rajaojan syytä. Rajaoja on Hulppojärven lyhyt laskuoja ja Vähäveden oma laskuoja Majaoja laskee puolen kilometrin mittaisena Juurijärveen. Rantaviivan pituus on 5,2 kilometriä. Järven ympäristössä sijaitsee neljä maatilaa ja rannoille on rakennettu neljä vapaa-ajan asuntoa.
Historiaa.
Järven vedenpintaa on ilmeisesti alennettu, koska eräs kallioinen niemi on nimeltään Kirkkosaari.
Judith Guest

Judith Guest (s. 29. maaliskuuta 1936 Detroit, Michigan) on yhdysvaltalainen kirjailija ja elokuvakäsikirjoittaja, joka tunnetaan perheen kriisejä läpikäyvien nuorten kuvaamisesta useissa romaaneissaan. Hänen esikoisteoksensa "Ordinary People" (suom. "Samat kasvot peilissä", 1977, ja "Tavallisia ihmisiä", 1981) oli pohjana Alvin Sargentin käsikirjoittamassa ja Robert Redfordin ohjaamassa draamaelokuvassa "Tavallisia ihmisiä" (1980), joka sai parhaan elokuvan Oscar-palkinnon. Samanlaista aihepiiriä käsittelevät myös Guestin romaanit "Second Heaven" (1982, suom. "Toinen taivas", Tammi 1983) ja "Errands" (1997).
Guest on kirjoittanut myös käsikirjoituksen Sandy Smolanin ohjaamaan draamakomediaan "Rachel River" (1987) sekä rikosromaaneja kuten "The Tarnished Eye" (2004).
Judith Guest suoritti bachelor-tutkinnon Michiganin yliopistossa vuonna 1958 ja työskenteli sitten opettajana 1970-luvun puoleenväliin asti, jolloin jättäytyi vapaaksi kirjailijaksi.
Judith Guestin isosetä oli Yhdysvalloissa 1900-luvun alkupuolella suosittu brittiläissyntyinen runoilija Edgar Guest (1881–1959).
Finsk Musikrevy

Finsk Musikrevy oli Helsingissä vuosina 1905–1907 ilmestynyt ruotsinkielinen musiikkilehti.
”Nuorten muusikkojen julkaiseman” "Finsk Musikrevyn" tavoitteena oli edistää kotimaista musiikinviljelyä, tehdä tunnetuksi suomalaisten säveltäjien teoksia, herättää kiinnostusta kansanmusiikkia kohtaan sekä julkaista arvosteluja ja uutisia. Sen toimittajina työskentelivät aluksi Axel von Kothen ja hänen jälkeensä Edvard Fazer vuonna 1905 sekä vuodesta 1906 Otto Andersson. Komeasti painettu lehti ilmestyi kahdesti kuukaudessa runsaan kahden vuoden ajan.
Tidning för Musik

Tidning för Musik oli Helsingissä vuosina 1910–1916 ilmestynyt ruotsinkielinen musiikkilehti.
Musiikkitiedon popularisoimista varten perustettu "Tidning för Musik" pyrki käsittelemään aihettaan pieteetillä sekä välttämään henkilökohtaista mielivaltaa ja hyökkäilevää asennetta. Lehti nähtiin kokoavana toimijana muiden pienten keskusten – seurojen, yhdistysten, koulujen ja orkesterien rinnalla. Toimittajina työskentelivät Gösta Wahlström (1910–1912) sekä Otto Andersson ja Olof Wallin (1912–1916). Lehti lakkasi ensimmäisen maailmansodan aiheuttamiin taloudellisiin vaikeuksiin.